b'\n_START_ARTICLE_\nComuna Berceni, Prahova\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen vecin\xc4\x83tatea sud-estic\xc4\x83 a municipiului Ploie\xc8\x99ti, pe malul drept (de vest) al Teleajenului. Prin satul Moara Nou\xc4\x83 trece \xc8\x99oseaua na\xc8\x9bional\xc4\x83 DN1A, drum-variant\xc4\x83 de leg\xc4\x83tur\xc4\x83 \xc3\xaentre Bucure\xc8\x99ti, Ploie\xc8\x99ti \xc8\x99i Bra\xc8\x99ov, \xc3\xaen zona \xc3\xaen care ea constituie centura de est a Ploie\xc8\x99tiului. L\xc3\xa2ng\xc4\x83 Moara Nou\xc4\x83, acest drum se intersecteaz\xc4\x83 cu \xc8\x99oseaua jude\xc8\x9bean\xc4\x83 DJ139, care leag\xc4\x83 comuna spre nord-vest de Ploie\xc8\x99ti \xc8\x99i spre sud de R\xc3\xa2fov. Ea este traversat\xc4\x83 \xc8\x99i de calea ferat\xc4\x83 Ploie\xc8\x99ti\xe2\x80\x93Buz\xc4\x83u, dar aceasta nu are nicio sta\xc8\x9bie pe teritoriul comunei, cea mai apropiat\xc4\x83 fiind gara Ploie\xc8\x99ti Est.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Berceni se ridic\xc4\x83 la 6.186 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 6.087\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,11%). Pentru 2,72% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (95,78%). Pentru 2,73% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\n\xc3\x8en 1898, comuna era format\xc4\x83 doar din satele Berceni \xc8\x99i C\xc4\x83tunu, \xc8\x99i f\xc4\x83cea parte din plasa Cricovul a jude\xc8\x9bului Prahova. Ea avea o popula\xc8\x9bie total\xc4\x83 de 712 locuitori; o \xc8\x99coal\xc4\x83 dat\xc3\xa2nd din 1893, \xc3\xaen care \xc3\xaenv\xc4\x83\xc8\x9bau 100 de copii (dintre care 44 fete), \xc8\x99i o biseric\xc4\x83, construit\xc4\x83 \xc3\xaen 1891. Locuitorii se ocupau cu agricultura, desf\xc4\x83c\xc3\xa2ndu-\xc8\x99i produsele la Ploie\xc8\x99ti. Celelalte localit\xc4\x83\xc8\x9bi f\xc4\x83ceau parte din comune \xc8\x99i pl\xc4\x83\xc8\x99i diferite. Astfel, Moara Nou\xc4\x83 f\xc4\x83cea parte din comuna Ploie\xc8\x99tiori (plasa T\xc3\xa2rgu\xc8\x99orul), iar satul Corl\xc4\x83te\xc8\x99ti era re\xc8\x99edin\xc8\x9ba unei comune din plasa Crivina, comun\xc4\x83 ce avea 431 de locuitori \xc8\x99i o biseric\xc4\x83 dat\xc3\xa2nd din 1792._NEWLINE_\xc3\x8en perioada interbelic\xc4\x83, s-a reg\xc4\x83sit \xc3\xaen plasa Ploie\xc8\x99ti a jude\xc8\x9bului Prahova. \xc3\x8en 1925, comuna Berceni fusese desfiin\xc8\x9bat\xc4\x83 \xc8\x99i inclus\xc4\x83 \xc3\xaen comuna Corl\xc4\x83te\xc8\x99ti, cu re\xc8\x99edin\xc8\x9ba \xc3\xaen satul Berceni \xc8\x99i av\xc3\xa2nd \xc3\xaen compunere satele Berceni, C\xc4\x83tunu, Corl\xc4\x83te\xc8\x99ti \xc8\x99i Ghighiu (compozi\xc8\x9bie apropiat\xc4\x83 de cea actual\xc4\x83). Ea avea atunci 1986 de locuitori. \xc3\x8en 1931, comunele Corl\xc4\x83te\xc8\x99ti \xc8\x99i Berceni s-au separat din nou, iar satul Moara Nou\xc4\x83 a trecut \xc8\x99i el la comuna Berceni. \xc3\x8en 1950, comunele Berceni \xc8\x99i Corl\xc4\x83te\xc8\x99ti au fost arondate ora\xc8\x99ului regional Ploie\xc8\x99ti, re\xc8\x99edin\xc8\x9ba regiunii Prahova \xc8\x99i apoi (dup\xc4\x83 1952) a regiunii Ploie\xc8\x99ti. \xc3\x8en 1968, comuna Berceni a devenit comun\xc4\x83 suburban\xc4\x83 a municipiului Ploie\xc8\x99ti, \xc3\xaenglob\xc3\xa2nd \xc8\x99i satul Corl\xc4\x83te\xc8\x99ti din comuna Corl\xc4\x83te\xc8\x99ti, care s-a desfiin\xc8\x9bat atunci, precum \xc8\x99i localitatea Cartier D\xc3\xa2mbu. Din 1981, comunele suburbane au fost resubordonate jude\xc8\x9belor din care f\xc4\x83ceau parte, \xc8\x99i astfel comuna a trecut din nou direct \xc3\xaen componen\xc8\x9ba jude\xc8\x9bului Prahova.\n_START_SECTION_\nMonumente istorice\n_START_PARAGRAPH_\n\xc3\x8en comuna Berceni se afl\xc4\x83 ansamblul bisericii \xe2\x80\x9eSf\xc3\xa2ntul Nicolae\xe2\x80\x9d \xc8\x99i \xe2\x80\x9eSf\xc3\xa2ntul Eusta\xc8\x9bie Plachida\xe2\x80\x9d (1792) din satul Corl\xc4\x83te\xc8\x99ti, ansamblu-monument istoric de arhitectur\xc4\x83 de interes na\xc8\x9bional, format din biserica propriu-zis\xc4\x83 \xc8\x99i turnul-clopotni\xc8\x9b\xc4\x83.\n_START_SECTION_\nDescriere\n_START_PARAGRAPH_\nStema comunei Berceni, potrivit anexei nr. 1.3 din Hot\xc4\x83r\xc3\xa2rea de Guvern num\xc4\x83rul 1891/2004, publicat\xc4\x83 \xc3\xaen Monitorul Oficial al Rom\xc3\xa2niei num\xc4\x83rul 1077 din 16 noiembrie 2004, se compune dintr-un scut triunghiular cu marginile rotunjite, t\xc4\x83iat. Pe fond ro\xc8\x99u, \xc3\xaen dreapta, se afl\xc4\x83 un turn de cetate, av\xc3\xa2nd un zid spre st\xc3\xa2nga, toate de aur; la baza turnului se afl\xc4\x83 un leu rampant orientat spre dreapta, ie\xc8\x99ind din zidul cet\xc4\x83\xc8\x9bii, totul de aur. \xc3\x8en c\xc3\xa2mp de azur se afl\xc4\x83 o sabie de argint, cu m\xc3\xa2nerul \xc3\xaen jos. Scutul este trimbrat de o coroan\xc4\x83 mural\xc4\x83 de argint, cu un turn crenelat.\n_START_SECTION_\nSemnifica\xc8\x9bie\n_START_PARAGRAPH_\nCompozi\xc8\x9bia heraldic\xc4\x83 reprezint\xc4\x83 tradi\xc8\x9bia istoric\xc4\x83 local\xc4\x83 ce se leag\xc4\x83 de familia Kretzulescu, vechi boieri din \xc8\x9aara Rom\xc3\xa2neasc\xc4\x83. Coroana mural\xc4\x83 cu un turn crenelat semnific\xc4\x83 faptul c\xc4\x83 localitatea are rangul de comun\xc4\x83.'